จ่ออุทธรณ์คดี ณพ ณรงค์เดช เกษม ณรงค์เดช ยันลายเซ็นปลอม
ลูก-ขอไม่ตอบโต้,เกษม ณรงค์เดช ผู้ก่อตั้งกลุ่มบริษัท เคพีเอ็น พร้อม 2 ลูกชาย กฤษณ์-กรณ์ ตั้งโต๊ะแจงข้อเท็จจริงปมร้อน กรณีหุ้นวินด์เอ็นเนอร์ยี่ กับคดีความฟ้องร้องลูกชายคนกลาง ณพ ณรงค์เดช และคุณหญิงกอแก้ว บุณยะจินดา ที่มีการปลอมลายเซ็นของนายเกษม เผยสุดเศร้าเสียใจที่สุดกับสิ่งที่เกิดขึ้น ยันสติสัมปชัญญะยังสมบูรณ์ทุกประการไม่ได้เป็นอัลไซเมอร์ตามที่ถูกอีกฝ่ายกล่าวหา ด้าน ณพ เผยสั้นๆ เป็นเรื่องภายในครอบครัว ไม่มีใครแฮปปี้ที่เกิดเหตุการณ์ เผยคดีอยู่ในชั้นศาลรอเวลาเป็นเครื่องพิสูจน์,เรื่องราวคดีความอันเป็นที่ฮือฮาในแวดวงธุรกิจที่เกิดขึ้นกับตระกูลดัง ครั้งนี้ ผู้สื่อข่าวรายงานว่าเมื่อวันที่ 12 ธ.ค. ที่บ้านณรงค์เดช ซอยสุขุมวิท 49 นายเกษม ณรงค์เดช พร้อมด้วยบุตรชาย 2 คนคือ นายกฤษณ์ ณรงค์เดช ลูกชายคนโต นายกรณ์ ณรงค์เดช ลูกชายคนเล็ก และทีมที่ปรึกษากฎหมายเบเคอร์ แอนด์ แม็คเค็นซี่ ร่วมกันแถลงข่าวข้อเท็จจริงกรณีหุ้นบริษัทวินด์ เอ็นเนอร์ยี่ โฮลดิ้งส์ (WEH) กับครอบครัวณรงค์เดช รวมถึงข่าวที่เกี่ยวกับคดีที่นายเกษมฟ้องดำเนินคดีอาญากับนายณพ ณรงค์เดช ลูกชายคนกลางและคุณหญิงกอแก้ว บุณยะจินดา ภรรยา พลตำรวจเอกพจน์ บุณยะจินดา อดีตอธิบดีกรมตำรวจ มารดา ภรรยา ของนายณพและนายสุรัตน์ จิรจรัสพร ฐานความผิดร่วมกันใช้เอกสารสิทธิปลอม,นายเกษมกล่าวด้วยน้ำเสียงสั่นเครือว่า ที่ผ่านมามีข่าวที่เกี่ยวกับตัวผมและครอบครัวผมมากมาย หลายอย่างไม่ตรงข้อเท็จจริง หรือคลาดเคลื่อนจากความเป็นจริงไปมาก ทำให้ชื่อเสียงครอบครัวเสียหาย ตระกูลเราตั้งแต่รุ่นพ่อแม่ทำกิจการการค้า ใช้เวลานานในการสร้างอาณาจักรของเรา แต่ข่าวต่างๆที่ออกมาทำให้เกิดความเข้าใจผิด หากปล่อยไปโดยไม่ชี้แจงให้สังคมทราบข้อเท็จจริงแล้ว จะทำให้เกิดความเสียหาย ไม่เพียงแต่ความเสียหายตระกูลและชื่อเสียงธุรกิจของเราเท่านั้น ยังพาดพิงถึงบุคคลอื่น รวมทั้งผู้ถือหุ้นให้ได้รับความเสียหายไปด้วย,ปีนี้ผมอายุ 83 ปีแล้ว ยังดูแลตัวเองให้มีความแข็งแรง ออกกำลังกายทุกเช้า เพื่ออยู่ดูแลลูกหลานไปนานๆ และช่วยเป็นที่ปรึกษาด้านธุรกิจที่ได้ยกให้รุ่นลูกเข้ามาดูแล ผมยังมีสติสัมปชัญญะสมบูรณ์ ไม่ใช่เป็นบุคคลที่ไม่รู้เรื่อง หลงลืม หรือเป็นอัลไซเมอร์ ตามที่มีคนพยายามกล่าวหา ผมรู้สึกว่าไม่แฟร์ต่อครอบครัวตั้งแต่รุ่นพ่อแม่ที่ทำมา หากไม่เอาข้อเท็จจริงมาชี้แจง ข่าวที่ทำให้ประชาชนเข้าใจผิดในตระกูลผม ซึ่งทำธุรกิจมานาน 40-50 ปี มีบริษัทในเครือกว่า 40 บริษัท ไม่เคยมีประวัติคดโกงใคร การเปิดแถลงข่าวในครั้งนี้ถือเป็นครั้งแรกที่ออกมาพูดกับสื่อ เพราะอดทนอดกลั้นมานาน โดยเป็นการชี้แจงพร้อมกับด้วยเอกสารหลักฐานที่ยืนยันได้ 100% นายเกษมกล่าว พร้อมกับนำใบรับรองผลการตรวจสุขภาพ จากโรงพยาบาลกรุงเทพ ที่เป็นผลการตรวจลงวันที่ 13 พ.ย.2561 ออกมาให้สื่อมวลชนดู โดยระบุว่ามาพบแพทย์เพื่อรับการประเมินสุขภาพจิต เพื่อประกอบการทำพินัยกรรม โดยผลการวินิจฉัยระบุว่า อยู่ในเกณฑ์ปกติที่สามารถทำนิติกรรมได้ตามความประสงค์และสามารถใช้ชีวิตได้ตามปกติวิสัย สามารถเขียนลายมือชื่อได้ตามปกติ,หลังจากนั้นนายเกษมได้ให้บุตรชายทั้ง 2 และทนายความชี้แจงถึงการซื้อขายหุ้นวินด์ เอ็นเนอร์ยี่ฯ กับครอบครัวณรงค์เดชที่มีปัญหา จนนำไปสู่ความแตกแยกขัดแย้งของครอบครัวพี่น้องและนำไปสู่การฟ้องร้องนายณพ บุตรชายคนรองและคุณหญิงกอแก้วว่า เริ่มต้นในช่วงปี 2558 จากการที่นายณพ ได้ขอให้ครอบครัวร่วมลงทุนเข้าซื้อหุ้น บริษัท วินด์เอ็นเนอร์ยี่ โฮลดิ้งส์ จำกัด เพื่อให้ธุรกิจ วินด์ เอ็นเนอร์ยี่ เป็นอีกธุรกิจหนึ่งของครอบครัวณรงค์เดช เมื่อครอบครัวตกลงร่วมลงทุนตามที่นายณพชักชวน ครอบครัวได้จัดหาเงินและทรัพย์สินหลายรายการให้แก่นายณพ รวมมูลค่าเกือบ 3,000 ล้านบาท ทำให้ บริษัทเคพีเอ็น เอนเนอร์ยี (ประเทศไทย) มีชื่อเข้ามาถือหุ้นในวินด์ เอ็นเนอร์ยี่ฯ 59.46% ซึ่งข้อตกลงระหว่างนายณพกับสมาชิกในครอบครัว มีสัญญาเป็นลายลักษณ์อักษรอย่างชัดเจน,นอกจากนี้ นายณพยังใช้ชื่อเสียงของกลุ่มบริษัท เคพีเอ็นและชื่อเสียงของนายเกษม ไปอ้างอิงในการดำเนินการต่างๆเกี่ยวกับบริษัท วินด์ เอ็นเนอร์ยี่ โฮลดิ้งส์ จำกัด ต่อบุคคลภายนอกว่า การดำเนินการเหล่านั้นเป็นการดำเนินการภายใต้กลุ่มบริษัท เคพีเอ็น ทั้งสิ้น ทั้งยังได้ใช้ชื่อเสียงของครอบครัวณรงค์เดช ไปยืมเงินคนอื่นที่เป็นเงินนอกระบบอีกด้วย โดยที่ไม่ได้รายงานหรือชี้แจงรายละเอียดใดๆ เกี่ยวกับการลงทุนให้ครอบครัวได้รับทราบเลย,กระทั่งในช่วงต้นปี 2561 ราวเดือนกุมภาพันธ์ สมาชิกในครอบครัวอันประกอบไปด้วยนายเกษมผู้พ่อและนายกฤษณ์พี่ชายคนโต ได้รับหมายศาลว่า ถูกฟ้องเป็นคดีอาญาร่วมกับนายณพ ฐานโกงเจ้าหนี้ สืบเนื่องจากการที่นายณพไปผิดสัญญาซื้อขายหุ้นและไม่ชำระเงินค่าหุ้นของบริษัทวินด์ เอ็นเนอร์ยี่ฯ ให้กับผู้ถือหุ้นเดิม ทั้งยังดำเนินการให้มีการยักย้ายจำหน่ายจ่ายโอนหุ้นวินด์ เอ็นเนอร์ยี่ฯ ออกไปยังที่ต่างๆ การถูกฟ้องร้องเป็นคดีความดังกล่าวสร้างความกังวลและนำมาซึ่งความเสียหายต่อชื่อเสียงของครอบครัวณรงค์เดชเป็นอย่างมาก ครอบครัวจึงออกแถลงการณ์เมื่อเดือนเมษายนที่ผ่านมาว่า ไม่เกี่ยวข้องและไม่ขอรับผิดชอบต่อการดำเนินการใดๆของนายณพทั้งสิ้น,สองพี่น้องยังแถลงอีกว่า หลังจากถูกฟ้องไม่นาน ต่อมาเดือน พ.ค.2561 นายเกษมได้รับคำสั่งคุ้มครองชั่วคราวจากศาลฮ่องกง ห้ามมิให้บริษัทโกลเด้น มิวสิค ลิมิเต็ด (บริษัทในฮ่องกง) โอนหุ้นที่ถืออยู่ในบริษัทวินด์ เอ็นเนอร์ยี่ โฮลดิ้งส์ จำกัด ไปยัง บุคคลอื่น จากคำสั่งดังกล่าวทำให้นายเกษมทราบว่าตนเป็นผู้ถือหุ้นเกือบทั้งหมดของบริษัทโกลเด้น มิวสิค ลิมิเต็ด,ในถ้อยแถลงยังระบุอีกว่า เมื่อทราบความดังกล่าว นายเกษมจึงต้องการที่จะปฏิบัติตามคำสั่งคุ้มครองชั่วคราวของศาลฮ่องกงโดยเคร่งครัด เนื่องจากไม่ต้องการให้ปัญหาที่เกิดขึ้นบานปลายออกไปอีก ต้องการที่จะแก้ไขปัญหา ตลอดจนหาข้อ ยุติในเรื่องนี้ให้เป็นไปได้ด้วยดีสำหรับทุกฝ่าย ไม่ว่าจะเป็นในส่วนของครอบครัว เจ้าของหุ้นเดิม และผู้ถือหุ้นอื่นๆ ในบริษัทวินด์ เอ็นเนอร์ยี่ โฮลดิ้งส์ จำกัด นายเกษมจึงขอให้บริษัทโกลเด้น มิวสิค ลิมิเต็ด เรียกประชุมผู้ถือหุ้น เพื่อบอกกล่าวความประสงค์ของตนให้กับผู้ถือหุ้นและกรรมบริษัทฯทราบ,การแถลงยังมีต่อไปอีกว่าแต่ยังไม่ทันได้มีการเรียกประชุม กลับปรากฏว่า คุณหญิงกอแก้ว นายณพและนายสุรัตน์ ได้ร่วมมือกันใช้เอกสารปลอม อันได้แก่สัญญาแต่งตั้งตัวแทนที่อ้างว่าได้ทำขึ้นระหว่างคุณหญิงกอแก้วกับนายเกษม ฉบับลงวันที่ 25 เมษายน 2559 โดยมีนายณพลงนามเป็นพยาน สำเนาตราสารการโอนหุ้น และสำเนาใบสำคัญการซื้อ ขายหุ้นระหว่างนายเกษมกับคุณหญิงกอแก้ว เพื่อดำเนินการโอนหุ้นทั้งหมดที่นายเกษมถืออยู่ในบริษัทโกลเด้น มิวสิค ลิมิเต็ด ไปให้คุณหญิงกอแก้ว เพื่อขัดขวางไม่ให้การดำเนินการของนายเกษมที่ตั้งใจไว้ข้างต้นบรรลุผล,กรณีนี้นายเกษมได้ยืนยันอย่างหนักแน่นและชัดเจนว่า เอกสารทั้งหมดล้วนเป็นเอกสารปลอมทั้งสิ้น ไม่มีเหตุผลใดที่ตนจะต้องไปเซ็นสัญญาเป็นตัวแทนให้กับคุณหญิงกอแก้ว นอกจากนี้ นายเกษมยังได้นำลายมือชื่อที่แท้จริงของตนและรายงานการตรวจพิสูจน์จากผู้เชี่ยวชาญของศาลยุติธรรมและผู้เชี่ยวชาญของต่างประเทศเปรียบเทียบกับลายมือชื่อปลอมให้ผู้สื่อข่าวดูด้วย,ผมเป็นผู้บริหารธุรกิจมีบริษัทในเครือที่ประสบความสำเร็จจำนวนมาก ทำไมต้องไปทำสัญญาเป็นตัวแทนให้คุณหญิงกอแก้วที่มีอาชีพเป็นแม่บ้านด้วย มันไม่มีเหตุผลใดๆเลยที่จะไปทำเช่นนั้น ที่จะไปโอนหุ้นที่เดิมอยู่ในชืิ่อของเคพีเอ็น เอนเนอร์ยีฯ แล้วไปโอนให้คุณหญิงกอแก้ว โดยที่ผมเข้าไปเป็นผู้รับใช้เป็นตัวแทนถือหุ้นให้ก่อน นายเกษมกล่าว,อย่างไรก็ตาม ในระหว่างการดำเนินคดีความต่างๆทั้งในและต่างประเทศ นายเกษมกลับพบอีกว่ามีเอกสารปลอมอื่นๆที่เกี่ยวข้องกับหุ้นใน บริษัท วินด์ เอนเนอร์ยี่ โฮลดิ้ง จำกัด ที่มาพบในภายหลังอีกหลายฉบับ หนึ่งในนั้นคือสัญญาซื้อขายหุ้นบริษัท วินด์ เอนเนอร์ยี่ โฮลดิ้ง จำกัด ที่บริษัท เคพีเอ็น เอนเนอร์ยี่ (ประเทศไทย) จำกัด ได้ขายหุ้นให้กับนายเกษมในราคาเพียง 2,400 ล้านบาท ก่อนที่หุ้นจะถูกโอนต่อไปอีกทอดยังบริษัท โกลเด้น มิวสิค ลิมิเต็ด ที่ฮ่องกงทั้งที่หุ้นจำนวนเดียวกันดังกล่าว นายณพเคยตกลงซื้อจากเจ้าของเดิมเป็นจำนวนเงินถึง 700 ล้านเหรียญสหรัฐฯ หรือประมาณ 21,000 ล้านบาท นายเกษมจึงตกลงใจที่จะยุติการดำเนินคดีที่ฮ่องกง เพราะเมื่อสัญญาโอนหุ้นจากต้นทางเป็นสัญญาปลอม การดำเนินการเรียกร้องสิทธิใดๆ เอากับหุ้นที่ได้มาหลังจากนั้นจึงไม่มีความจำเป็นอีกต่อไป นายเกษมยืนยันว่าหลังจากนี้จะดำเนินคดีต่อผู้กระทำความผิดที่ปลอมลายมือชื่อของตนอย่างถึงที่สุด,สำหรับคดีอาญาที่นายเกษมฟ้องอาญาคุณหญิงกอแก้ว นายณพและนายสุรัตน์ ในฐานความผิดร่วมกันใช้เอกสารสิทธิปลอมที่ปรากฏเป็นข่าวว่า ศาลชั้นต้นมีความเห็นสั่งไม่ฟ้องนั้น ครอบครัวณรงค์เดชและทนายความได้ชี้แจ้งข้อเท็จจริงว่า คดีความดังกล่าวเป็นคดีในชั้นไต่สวนมูลฟ้องและศาลใช้เวลาในการไต่สวนพยานเพียง 2 วัน ไม่ใช่หลายเดือนตามที่ปรากฏเป็นข่าว ทั้งคำพิพากษาของศาล ก็ไม่ได้กล่าวว่าลายมือชื่อของนายเกษมในเอกสารพิพาทเป็นลายมือชื่อจริง โดยนายเกษมได้มอบหมายให้ทนายความ เตรียมยื่นอุทธรณ์คำพิพากษาดังกล่าวต่อศาลแล้ว,สำหรับลายมือชื่อที่ปรากฏในเอกสารทั้งหมดนั้น นอกจากนายเกษมจะยืนยันว่าไม่ใช่ลายมือชื่อของตนแล้ว ผู้เชี่ยวชาญการตรวจพิสูจน์ลายมือชื่อของศาลยุติธรรมที่มีประสบการณ์ในด้านการตรวจพิสูจน์เอกสารมานานถึง 48 ปีติดต่อกัน มีความเห็นยืนยันว่าลายมือชื่อที่ปรากฏอยู่ในเอกสารเหล่านั้น ไม่ใช่ลายมือชื่อของนายเกษม สอดคล้องกับความเห็นของผู้เชี่ยวชาญจากประเทศสหรัฐอเมริกา ที่มีประสบการณ์ในด้านการตรวจพิสูจน์กว่า 55 ปี และเป็นผู้เชี่ยวชาญการตรวจพิสูจน์ลายมือชื่อในคดีที่โด่งดังจำนวนมาก ทั้งในประเทศสหรัฐอเมริกาและต่างประเทศ โดยผู้เชี่ยวชาญจากสหรัฐอเมริกา ได้จัดทำรายงานการตรวจพิสูจน์ตามหลักมาตรฐานสากลกว่า 190 หน้า พร้อมภาพสีกราฟิกเทียบเคียงตัวอย่างลายมือชื่อที่แท้จริงของนายเกษม จำนวน 52 ลายมือชื่อ กับลายมือชื่อที่ปรากฏอยู่ในเอกสารปลอมต่างๆ พบว่ามีความแตกต่างกันอย่างเห็นได้ชัด,นายเกษมกล่าวว่า เหตุการณ์ที่เกิดขึ้นทั้งหมด ทำให้รู้สึกเศร้าใจและเสียใจมาก พ่อทุกคนรักลูก แต่ตอนนี้อย่าว่าแต่เห็นหน้าเขาเลย แค่ได้ยินชื่อเขาผมก็ทำใจไม่ได้แล้ว แต่จะทำยังไงได้ อย่างไรเขาก็เป็นลูกเรา แต่สิ่งที่ผมเป็นห่วงที่สุดและทำใจไม่ได้คือ เป็นห่วงหลาน 2 คนกลัวหลานจะซัฟเฟอร์ ทำให้ที่ผ่านมาคนเป็นพ่ออย่างผมต้องกลั้นอกกลั้นใจไว้ ลูกเราทำใจไปแล้ว แต่กับหลานผมรักและเป็นห่วงเขามาก คนโตอายุ 17-18 ปีแล้ว ไม่อยากให้กระทบ-กระเทือน ถ้ารู้มาก่อนว่าการเข้าไปลงทุนซื้อหุ้น วินด์ เอนเนอร์ยี่ แล้วจะทำให้ครอบครัวต้องมีปัญหากันขนาดนี้ คงไม่ให้ซื้อ แม้โดยตัวธุรกิจเขาถือว่าเป็นธุรกิจที่เราเห็นว่าดี,ด้านนายกฤษณ์และนายกรณ์กล่าวว่า เราพยายามไกล่เกลี่ยและคุยกันภายในครอบครัวแล้ว แต่ไม่สามารถจบลงได้ เพราะหลายครั้งณพไม่พูดความจริงทั้งหมด รวมทั้งมีผู้ใหญ่ที่เป็นเพื่อนพ่อก็มาเป็นตัวกลางไกล่เกลี่ยหลายครั้งแล้ว เราไม่อยากมีปัญหาและไม่อยากให้พ่อต้องมาช้ำใจเพราะลูกในยามนี้ที่พ่ออายุมากแล้ว โดยเฉพาะการเอาคุณพ่อไปติดคดีความถูกฟ้องศาล อันนี้พวกเรายอมไม่ได้,ผู้สื่อข่าวได้โทร.ไปสอบถามนายณพ ณรงค์เดช เพื่อขอให้ชี้แจงสิ่งที่เกิดขึ้น นายณพกล่าวว่า ผมขอไม่พูดอะไร เป็นเรื่องภายในครอบครัว ไม่มีใคร happy หรือมีความสุขที่เกิดเหตุการณ์นี้ ผมรักพ่อที่สุด ทุกคนรู้ดี ผมมีลูก 2 คน ผมคงไม่ทำอะไรที่ไม่ดีหรือโกงใคร ส่วนคดีความที่อยู่ในชั้นศาล ก็คงต้องรอเวลาเป็นเครื่องพิสูจน์ ตอนนี้กิจการของวินด์ เอนเนอร์ยี่ ธุรกิจก็เดินหน้าด้วยดีไม่มีปัญหาใดๆ
เกษม ณรงค์เดช ผู้ก่อตั้งกลุ่มบริษัท เคพีเอ็น พร้อม 2 ลูกชาย กฤษณ์-กรณ์ ตั้งโต๊ะแจงข้อเท็จจริงปมร้อน กรณีหุ้นวินด์เอ็นเนอร์ยี่ กับคดีความฟ้องร้องลูกชายคนกลาง ณพ ณรงค์เดช
เกษม ณรงค์เดช,ณพ ณรงค์เดช,ปลอมลายเซ็น,วินด์ เอ็นเนอร์ยี่ โฮลดิ้งส์,ข่าวหน้า1